সীরাতে রাসুলে আকরাম
সীরাতে রাসুলে আকরাম (উর্দু: سیرت رسول اکرم ﷺ‎‎) ভারতীয় দেওবন্দি ইসলামি পণ্ডিত আবুল হাসান আলী হাসানী নদভীর রচিত একটি উর্দু সীরাত গ্রন্থ। Muhammad: The Last Prophet নামে গ্রন্থটির ইংরেজি অনুবাদ করেন শাহ এবাদুর রহমান। গ্রন্থের মূল লেখক এটি কোনো গ্রন্থের রূপ দেওয়ার ইচ্ছায় লেখেন নি। তিনি লখনৌর তাবলিগ জামাতের মারকাযে তালিমের উদ্দেশ্যে সব সময় সীরাতের কিছু কিছু অংশ লিখে নিয়ে যেতেন এবং মুবাল্লিগদের সামনে তা পাঠ করে শোনাতেন। উদ্দেশ্য থাকত মুবাল্লিগরা নবীর দাওয়াতী কার্যক্রম সম্পর্কে অবহিত হয়ে যেন এর থেকে প্রয়োজনীয় জ্ঞান অর্জন করতে পারে। এতে শুধু নবীর গুণাবলী, অলৌকিক ঘটনা এবং তার জীবনের সাথে সম্পর্কিত ঐতিহাসিক ঘটনার বিবরণই নেই, বরং আধ্যাত্মিক শৃঙ্খলা ও নৈতিক সংস্কারের দিকগুলির উপরও আলোচনা রয়েছে যা আল্লাহর অনুগ্রহ, সহানুভূতি চাওয়ার গুরুত্বের উপর জোর দিয়ে নবী প্রচার করেছিলেন। গ্রন্থটি সংকলন করেছেন বিলাল আব্দুল হাই হাসানী।